
2.pielikums

Radiācijas drošības kvalitātes nodrošināšanas programmas saturs


1. Apraksts par operatora darbības principiem un struktūru, jonizējošā starojuma avotiem, to pielietojumu un veicamajām darbībām.
2. Prasības rīcībai ar jonizējošā starojuma avotiem no to iegādes līdz likvidēšanai, tajā skaitā:
2.1.  radioaktīvo vielu saturoša jonizējošā starojuma avota iegāde un glabāšana;
2.2.  telpu projektēšana un telpu plāna saskaņošana. Darbībām dažādās telpās vai ārpus telpām paredzētie radiācijas drošības pasākumi;
2.3.  jonizējošā starojuma avota uzstādīšana un pēc uzstādīšanas veicamās pārbaudes;
2.4.  jonizējošā starojuma avotam regulāri veicamais darba vietas monitorings un tehnisko parametru funkcionālās pārbaudes. Iekļauj arī  rīcību darba vietas monitoringa un tehnisko parametru neatbilstības gadījumā, pārbaužu kārtību, ja tās veic operatora darbu vadītājs, medicīnas fiziķis, radiācijas drošības eksperts, medicīnas fizikas eksperts vai cits operatora darbinieks;
2.5.  jonizējošā starojuma avota tehniskās apkopes (serviss) un remonts;
2.6.  radioaktīvo vielu nesaturoša jonizējošā starojuma avota likvidēšana vai radioaktīvo vielu saturoša jonizējoša starojuma avota un radioaktīvo atkritumu apsaimniekošana;
2.7.  radiācijas mēriekārtu lietošana un kalibrēšana (arī pacientu dozu mērītāja kalibrēšana);
2.8.  individuālo aizsarglīdzekļu lietošana un testēšana;
2.9.  mērījumu rezultātu un citas dokumentācijas glabāšana.
3. Prasības darbu vadītāja izglītībai, apmācībām radiācijas drošībā un pieredzei, kā arī darbu vadītājam noteiktie pienākumi.
4. Prasības darbinieku izglītībai, apmācībām darbību ar jonizējošā starojuma avotiem veikšanā un radiācijas drošībā, obligātajām veselības pārbaudēm, kā arī darbiniekiem noteiktie pienākumi. Iekļauj arī aprakstu, kā tiek nodrošināts pietiekams darbinieku skaits ar atbilstošu kvalifikāciju, kā tiek organizētas darbinieku apmācības darba pienākumu veikšanai un radiācijas drošības nodrošināšanai, kā tiek nodrošināta studentu, rezidentu un nesertificētu ārstniecības personu apmācība un tiešā uzraudzība.
5. Darba organizācija un atbildības sadalījums atbilstoši licencē noteiktajām darbībām ar jonizējošā starojuma avotiem. Iekļauj arī prasības pienākumu deleģēšanai, ja tas nepieciešams, un to dokumentēšanas un dokumentācijas uzturēšanas kārtību.
6. Pasākumi darbinieku aizsardzībai no jonizējošā starojuma, tajā skaitā:
6.1.  darbinieku iedalījums A vai B kategorijā. Iekļauj arī pamatojumu vai atsauci uz iekšējo dokumentu, kurā veikts pamatojums;
6.2.  individuālā dozimetrija. Iekļauj arī rīcību dozas limita pārsnieguma gadījumā un darbinieka neplānotas apstarošanas gadījumā;
6.3.  darbinieku aizsardzības optimizācija;
6.4.  papildu aizsardzības pasākumi darbiniecēm grūtniecēm un darbībās ar vaļējiem radioaktīvo vielu saturošiem jonizējošā starojuma avotiem arī darbiniecēm, kuras bērnu baro ar krūti;
6.5.  brīvprātīgo palīgu informēšana par radiācijas riskiem, piekrišanas saņemšana dalībai apstarošanā, dozu ierobežojumi un aizsardzības pasākumi.
7. Pasākumi pacientu aizsardzībai medicīniskajā apstarošanā, tajā skaitā:
7.1.  katras medicīniskās apstarošanas iepriekšējā pamatošana, ņemot vērā konkrētās apstarošanas mērķus un pacienta raksturlielumus. Iekļauj arī nosūtīšanas kārtību un nosūtījuma pamatojuma izvērtēšanas kārtību; 
7.2.  radioloģisko manipulāciju veikšana saskaņā ar medicīniskās apstarošanas kritērijiem (apraksta vadlīniju un standartu izmantošanu), kā arī rakstisku procedūru aprakstu (protokolu) nodrošināšana katrai tipveida radioloģiskai manipulācijai, radioloģiskās ierīces parametru un pacienta parametru reģistrēšana; 
7.3.  medicīniskās apstarošanas optimizācija, tajā skaitā, pacienta saņemto dozu izvērtējums radiodiagnostikā un individuāla plānošana radioterapijā, lai saglabātu dozas tik zemā līmenī, cik vien tas saprātīgi panākams apstarošanas mērķa sasniegšanai; 
7.4.  šajos noteikumos noteikto diagnostikas standartlīmeņu izmantošana, kā arī vietējo diagnostikas standartlīmeņu ieviešana, regulāra pārskatīšana un izmantošana;
7.5.  rīcība gadījumā, ja pacientu saņemtās dozas regulāri pārsniedz diagnostikas standartlīmeņus vai atsevišķos gadījumos šis pārsniegums ir lielāks par 30%;
7.6.  klīniskā audita veikšanas kārtība;
7.7.  papildu aizsardzības pasākumi pacientēm grūtniecēm un kodolmedicīnā arī mātēm, kas baro bērnu ar krūti, tajā skaitā, informācijas par grūtniecību noskaidrošana reproduktīvā vecumā esošām sievietēm, medicīniskās apstarošanas pamatojuma izvērtēšana, ņemot vērā apstarošanas steidzamību, un medicīniskās apstarošanas optimizācija, ņemot vērā gan grūtnieces, gan augļa dozu; 
7.8.  papildu aizsardzības pasākumi pacientiem bērniem, tajā skaitā, pielāgotu protokolu izmantošana, procedūru pārbaude un saņemto dozu izvērtējums; 
7.9.  nejaušas vai neparedzētas apstarošanas gadījumu reģistrēšanas un ziņošanas sistēma, tajā skaitā, radioterapijā nodrošināts pētījums par nejaušas vai neparedzētas apstarošanas risku, un iekļauta kārtība, lai nosūtītāju un praktizējošo ārstu, un pacientu vai pacienta pārstāvi informētu par klīniski nozīmīgu neparedzētu vai nejaušu apstarošanu un par veiktās analīzes rezultātiem. 

